
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ Αρ. Φύλλου 1368 

29 Μαίου 2014 


ΠΕΡ ΙΕΧΟΜ ΕΝΑ 

ΑΠΟΦΑΣΕΙΣ 

Τροποποίηση της αριθμ. 30268/22.4.2013 (ΦΕΚ Β' 
1083/ 30.4.2013) απόφασης του Υπουργού Δικαι¬ 
οσύνης, Διαφάνειας και Ανθρωπίνων Δικαιωμάτων 
με θέμα: «Σύσταση και συγκρότηση Επιτροπής για 
τη σύνταξη σχεδίου νέου Κώδικα Πολιτικής Δικο¬ 
νομίας» - Ορισμός νέας ημερομηνίας περάτωσης 


εργασιών. 1 

Ρύθμιση θεμάτων εμπορικής επικοινωνίας τυχερών 
παιγνίων. 2 


ΑΠΟΦΑΣΕΙ Σ 

Αριθμ. 46455 (1) 


Τροποποίηση της αριθμ. 30268/22.4.2013 (ΦΕΚ Β' 1083/ 
30.4.2013) απόφασης του Υπουργού Δικαιοσύνης, Δι¬ 
αφάνειας και Ανθρωπίνων Δικαιωμάτων με θέμα: «Σύ¬ 
σταση και συγκρότηση Επιτροπής για τη σύνταξη 
σχεδίου νέου Κώδικα Πολιτικής Δικονομίας» - Ορι¬ 
σμός νέας ημερομηνίας περάτωσης εργασιών. 

Ο ΥΠΟΥΡΓΟΣ ΔΙΚΑΙΟΣΥΝΗΣ, 
ΔΙΑΦΑΝΕΙΑΣ ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

Έχοντας υπόψη: 

1) Τις διατάξεις: 

α) του άρθρου 74 παρ. 3α, 3β και 5 του Ν. 4139/2013 
(ΦΕΚ Α' 74) «Περί εξαρτησιογόνων ουσιών και άλλες 
διατάξεις», 

β) του άρθρου 41 παρ. 2 του Ν. 1756/1988 «Κώδικας 
Οργανισμού Δικαστηρίων και Κατάστασης Δικαστικών 
Λειτουργών» (ΦΕΚ Α' 35), όπως συμπληρώθηκε με το 
άρθρο 2 του Ν. 3472/2006 (ΦΕΚ Α' 135) και 

γ) του άρθρου 7 παρ. 2 περ. β' του Ν. 3469/2006 «Εθνι¬ 
κό Τυπογραφείο, Εφημερίς της Κυβερνήσεως και λοιπές 
διατάξεις» (ΦΕΚ Α' 131). 

2) Την αριθμ. 30268/22.4.2013 (ΦΕΚ τ. Β' 1083/30.4.2013) 
απόφαση του Υπουργού Δικαιοσύνης, Διαφάνειας και 
Ανθρωπίνων Δικαιωμάτων, με την συστάθηκε και συ¬ 
γκροτήθηκε η Επιτροπή για τη σύνταξη σχεδίου νέου 
Κώδικα Πολιτικής Δικονομίας. 

3) Την ανάγκη ορισμού νέας ημερομηνίας περάτωσης 
των εργασιών της επιτροπής. 


4) Το γεγονός ότι από τις διατάξεις της παρούσας δεν 
προκαλείται δαπάνη, καθώς στα μέλη της επιτροπής 
δεν καταβάλλεται οποιοσδήποτε μορφής αποζημίωση, 
αποφασίζουμε: 

Τροποποιούμε την αριθμ. 30268/22.4.2013 (ΦΕΚ τ. Β' 
1083/30.4.2013) απόφαση ως εξής: 

Ορίζουμε την 15η Ιουνίου 2014 ως νέα ημερομηνία πε¬ 
ράτωσης των εργασιών της Επιτροπής για τη σύνταξη 
σχεδίου νέου Κώδικα Πολιτικής Δικονομίας. 

Κατά τα λοιπά ισχύει η αριθμ. 30268/22.4.2013 (ΦΕΚ 
τ. Β' 1083/30.4.2013) απόφασή μας. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 29 Μάίου 2014 

Ο ΥΠΟΥΡΓΟΣ 

ΧΑΡΑΛΑΜΠΟΣ ΑΘΑΝΑΣΙΟΥ 
-♦- 

Αριθμ. απόφ. 106/2/23.5.2014 (2) 

Ρύθμιση θεμάτων εμπορικής επικοινωνίας τυχερών 
παιγνίων. 

Η ΕΠΙΤΡΟΠΗ ΕΠΟΠΤΕΙΑΣ ΚΑΙ ΕΛΕΓΧΟΥ ΠΑΙΓΝΙΩΝ 
(Ε.Ε.Ε.Π.) 

Έχοντας υπόψη: 

α) τις διατάξεις των άρθρων 16 έως και 23 του 
Ν. 3229/2004 (Α' 38) και των άρθρων 25 έως και 54 του 
Ν. 4002/2011 (Α' 180), όπως αυτές συμπληρώθηκαν και 
τροποποιήθηκαν με τις διατάξεις των παραγράφων 10 
έως και 26 του άρθρου 7 του Ν. 4038/2012 (Α' 14), τις 
διατάξεις των άρθρων 22 έως και 24 του Ν. 4141/2013 
(Α' 81), τις διατάξεις του άρθρου 74 του Ν. 4170/2013 
(Α' 163), τις διατάξεις του άρθρου 106 του Ν. 4209/2013 
(Α' 253) και τις διατάξεις των άρθρων 34 και 35 του 
Ν. 4223/2013 (Α' 287), τις διατάξεις του άρθρου 22 του 
Ν. 4255/2014 (Α' 89) και τις διατάξεις του άρθρου 173 του 
Ν. 4261/2014 (Α' 107), και συμπληρωματικά τις διατάξεις 
του Ν. 3051/2002 (Α' 220)», όπως ισχύει, 
β) τις διατάξεις του Ν. 4002/2011 (Α' 180) άρθρο 54 πα¬ 
ράγραφος 5, όπως αυτή τροποποιήθηκε με τις διατάξεις 
του άρθρου 52 παράγραφος 6 του Ν. 4021/2011 και ισχύει, 
γ) τις διατάξεις του Ν. 4070/2012 (Α' 82) καθώς και του 
Ν. 3471/2006 (Α' 133), όπως ισχύουν, 
δ) τις διατάξεις του άρθρου 9 του Ν. 2251/1994 
(Α' 191), όπως ισχύει, 

ε) τις διατάξεις των παραγράφων 1 και 3 του άρθρου 
10 του Π.Δ. 109/2010 (Α' 190), όπως ισχύει, 
στ) την αριθμ. 55906/1673/20.12.2011 (Υ.Ο.Δ.Δ. 444) από¬ 
φαση του Υπουργού Οικονομικών, με τίτλο «Συγκρό¬ 
τηση της Επιτροπής Εποπτείας και Ελέγχου Παιγνί- 
ων (Ε.Ε.Ε.Π.)», όπως τροποποιήθηκε και ισχύει με την 
αριθμ. 07/590/13.09.2013 (Υ.Ο.Δ.Δ. 451), καθώς και την 
αριθμ. ΓΔΟΠ 0000031 ΕΞ 2014 (Υ.Ο.Δ.Δ. 24) απόφαση 
του Υπουργού Οικονομικών με την οποία ανανεώθηκε 
η σύνθεση των μελών της Ε.Ε.Ε.Π., 
ζ) την αριθμ. 56660/1679/22.12.2011 (Β' 2910) απόφαση 
Υπουργών Οικονομικών - Πολιτισμού και Τουρισμού, με 
τίτλο «Πιστοποίηση έναρξης λειτουργίας της Επιτροπής 
Εποπτείας και Ελέγχου Παιγνίων (Ε.Ε.Ε.Π.)», 
η) την αριθμ. 90/2/13.1.2014 (Β' 190) απόφαση της 
Ε.Ε.Ε.Π., με την οποία τροποποιήθηκε και κωδικοποι- 
ήθηκε η αριθμ. 64/3/23.7.2013 (Β' 1819) απόφαση της 
Ε.Ε.Ε.Π. με τίτλο «Κανονισμός Οργάνωσης, Λειτουργίας 
και Διάρθρωσης Υπηρεσιακών Μονάδων της Επιτροπής 
Εποπτείας και Ελέγχου Παιγνίων», όπως ισχύει, 

0) την αριθμ. 46/4/05-04-2013 απόφαση της Ε.Ε.Ε.Π. 
με την οποία εγκρίθηκαν ο Απολογισμός του Έργου 
της για το έτος 2012 και το Σχέδιο Δράσης για την 
περίοδο 2013-2015, 

ι) το γεγονός ότι η παρούσα δεν προκαλεί δαπάνη σε 
βάρος του προϋπολογισμού της Ε.Ε.Ε.Π., αποφασίζουμε: 

Την έκδοση της απόφασης αυτής, με την οποία ρυθ¬ 
μίζονται τα θέματα εμπορικής επικοινωνίας τυχερών 
παιγνίων, ως εξής: 

ΑΡΘΡΟ 1 
ΟΡΙΣΜΟΙ 

Αποκλειόμενος ή αυτοαποκλειόμενος παίκτης είναι το 
πρόσωπο το οποίο, με δική του πρωτοβουλία ή μετά 
από ενέργειες εκείνων που προβλέπουν οι κείμενες δι¬ 
ατάξεις, έχει αποκλειστεί από τη συμμετοχή του στη 
διεξαγωγή των Παιγνίων. 

Εμπορική Επικοινωνία είναι κάθε μορφή επικοινω¬ 
νίας για την έμμεση ή άμεση προώθηση προϊόντων, 
υπηρεσιών ή της εικόνας επιχειρήσεων, οργανισμών 
ή προσώπων που ασκούν δραστηριότητα σχετική με 
Παίγνια, οι πληροφορίες που επιτρέπουν την άμεση 
πρόσβαση σε δραστηριότητα σχετικά με τα Παίγνια 
αυτά, οι επικοινωνίες σχετικά με προϊόντα ή με υπη¬ 
ρεσίες της επιχείρησης, που δραστηριοποιείται στον 
τομέα των Παιγνίων. 

Κανονισμός Εμπορικής Επικοινωνίας είναι η παρούσα 
απόφαση, στο εξής Κανονισμός, με την οποία ρυθμίζο¬ 
νται θέματα σχετικά με την Εμπορική Επικοινωνία και τη 
διαφήμιση των Παιγνίων και θεσπίζονται οι κανόνες δε¬ 
οντολογίας που διέπουν τις σχετικές δραστηριότητες. 

Παίγνιο είναι, για τις ανάγκες του Κανονισμού, το 
τυχερό παίγνιο που χαρακτηρίζεται ως τέτοιο, από τις 
κείμενες διατάξεις. 

Παίκτης είναι το φυσικό πρόσωπο, το οποίο συμμε¬ 
τέχει στη διεξαγωγή Παιγνίου. 

Πάροχος είναι το πρόσωπο που διοργανώνει ή/και 
διεξάγει ή/και εκμεταλλεύεται νόμιμα ένα Παίγνιο. 

Υπεύθυνο Παιχνίδι (ΒβεροπείόΙθ ΟαπιόΙίηρ) είναι το 
σύνολο των ρυθμίσεων, και προβλέψεων που έχουν ως 
στόχο τον περιορισμό των αρνητικών επιπτώσεων της 
συμμετοχής σε Παίγνια στους Παίκτες. 


ΑΡΘΡΟ 2 

ΠΕΔΙΟ ΕΦΑΡΜΟΓΗΣ 

Οι διατάξεις του Κανονισμού εφαρμόζονται σε όλες 
τις ενέργειες που αφορούν στο σχεδίασμά, την πα¬ 
ραγωγή, διάθεση, προώθηση και την προβολή της δι¬ 
οργάνωσης και διεξαγωγής Παιγνίων και γενικότερα 
σε όλες τις ενέργειες που εμπίπτουν στην έννοια της 
Εμπορικής Επικοινωνία, σύμφωνα με το άρθρο 1 του 
παρόντος Κανονισμού. 

ΑΡΘΡΟ 3 
ΓΕΝΙΚΕΣ ΑΡΧΕΣ 

3.1 Η Εμπορική Επικοινωνία πρέπει να εντάσσεται σε 
ένα αυστηρό πλαίσιο προστασίας των καταναλωτών 
στον τομέα των Παιγνίων και σε κάθε περίπτωση, επι¬ 
βάλλεται να είναι λελογισμένη, να περιορίζεται αυστηρά 
σε ό,τι απαιτείται προκειμένου οι καταναλωτές να κα- 
τευθύνονται στα νόμιμα δίκτυα Παιγνίων και να προάγει 
το Υπεύθυνο Παιχνίδι. 

3.2 Η Εμπορική Επικοινωνία δεν πρέπει να αποσκοπεί 
στην ενίσχυση της ροπής των καταναλωτών προς τα 
Παίγνια μέσω της ενθάρρυνσης της ενεργού συμμετο¬ 
χής τους σε αυτά, καθιστώντας, μεταξύ άλλων, κοινό¬ 
τυπα τα Παίγνια ή προβάλλοντας μια θετική εικόνα σε 
σχέση με το γεγονός ότι τα πραγματοποιούμενα έσοδα 
προορίζονται για δραστηριότητες γενικού ενδιαφέρο¬ 
ντος ή ακόμα, αυξάνοντας τη δύναμη έλξης των παι- 
γνίων μέσω διαφημιστικών μηνυμάτων που προβάλλουν 
παραπλανητικώς σημαντικά κέρδη. 

3.3 Ο Πάροχος εκπονεί το σχέδιο της Εμπορικής Επι¬ 
κοινωνίας και οργανώνει τις αντίστοιχες ενέργειες που 
το υλοποιούν, λαμβάνοντας υπόψη τις αρχές του Υπεύ¬ 
θυνου Παιχνιδιού καθώς και εκείνες που τυχόν αναφέ- 
ρονται στους Ειδικούς Κανονισμούς Παιγνίων. 

3.4 Η Εμπορική Επικοινωνία πρέπει να βρίσκεται σε 
πλήρη εναρμόνιση με τις διατάξεις του Κανονισμού κατά 
την παραγωγή, διάθεση, προώθηση και προβολή των 
ενεργειών της. 

3.5 Η Εμπορική Επικοινωνία δεν πρέπει να απευθύνε¬ 
ται σε άτομα ηλικίας κάτω των 18 ετών και πρέπει να 
αναφέρει ρητά τις κατηγορίες προσώπων που απα¬ 
γορεύεται να συμμετέχουν στη διεξαγωγή Παιγνίων, 
σύμφωνα με τις κείμενες διατάξεις. 

3.6 Η συμμετοχή σε Παίγνιο είναι αποτέλεσμα ελεύ¬ 
θερης και ανεξάρτητης προσωπικής επιλογής, η οποία 
πρέπει να πραγματοποιείται χωρίς πρόκληση ή παρα¬ 
κίνηση (υηεΐίπιυΐαΐθά ραπιόΐίηρ). 

ΑΡΘΡΟ 4 

ΓΕΝΙΚΟΙ ΟΡΟΙ ΕΜΠΟΡΙΚΗΣ ΕΠΙΚΟΙΝΩΝΙΑΣ 

4.1 Η απευθείας Εμπορική Επικοινωνία επιτρέπεται 
σύμφωνα με τις διατάξεις του Ν. 4070/2012 (Α' 82) καθώς 
και τις διατάξεις του Ν. 3471/2006 (Α' 133), όπως κάθε 
φορά ισχύουν. 

4.2 Η Εμπορική Επικοινωνία δεν πρέπει: 

4.2.1 Να υιοθετεί αθέμιτες εμπορικές πρακτικές όπως 
παραπλανητικές πράξεις, παραλείψεις καθώς και επι¬ 
θετικές εμπορικές πρακτικές, σύμφωνα με τις διατάξεις 
του άρθρου 9 του Ν. 2251/1994 (Α' 191), όπως ισχύει. 

4.2.2 Να παρουσιάζει θετική εικόνα αναφορικά με το 
γεγονός ότι μέρος ή το σύνολο των εσόδων από τα 
Παίγνια προορίζονται για δραστηριότητες γενικού ή 
κοινωφελούς ενδιαφέροντος. 

4.2.3 Να εκμεταλλεύεται την έλλειψη ειδικών γνώσεων 
των καταναλωτών όσον αφορά στις πιθανότητες επι¬ 
τυχίας και συμμετοχής στα κέρδη. 

4.2.4 Να υποδηλώνει ότι οι δεξιότητες, οι ικανότη¬ 
τες, η συχνότητα συμμετοχής του Παίκτη, μπορεί να 
επηρεάσουν θετικά το αποτέλεσμα των Παιγνίων και 
πρέπει να περιγράφει, με σαφήνεια, ότι η επιτυχία είναι, 
καθαρά, θέμα τύχης. 

4.2.5 Να προβάλλει τη συμμετοχή στα Παίγνια ως μέσο 
επένδυσης. 

4.2.6 Να χρησιμοποιεί πρότυπα ισχυρής επικοινωνια- 
κής διείσδυσης, όπως για παράδειγμα γνωστά και δι¬ 
άσημα πρόσωπα ή να περιέχει δηλώσεις, οι οποίες να 
υποδηλώνουν ότι η συμμετοχή στα Παίγνια συνέβαλε 
στην επιτυχία τους. 

4.2.7 Να προβάλλει τη συμμετοχή στα Παίγνια ως κρι¬ 
τήριο κοινωνικής αποδοχής, προσωπικής ή οικονομικής 
επιτυχίας. 

4.2.8 Να μεταδίδει το μήνυμα ότι τα Παίγνια είναι μέσο 
πλουτισμού ή τρόπος διαφυγής από τις οικονομικές 
δυσκολίες και να υποδηλώνει ότι η συμμετοχή σε αυτά, 
μπορεί να προσφέρει λύση σε προσωπικά ή επαγγελ¬ 
ματικά προβλήματα. 

4.2.9 Να υποδηλώνει ότι η συμμετοχή στα Παίγνια 
μπορεί να αποτελέσει προτεραιότητα στη ζωή, πριν 
από την οικογένεια, τους φίλους, τις επαγγελματικές 
και μορφωτικές υποχρεώσεις. 

4.2.10 Να υποδηλώνει ότι η συμμετοχή στα Παίγνια 
μπορεί να ενισχύσει τις προσωπικές ιδιότητες, όπως, 
ενδεικτικά, να βελτιώσει την εικόνα, να τονώσει την 
αυτοπεποίθηση ή να αποτελέσει μέσο απόκτησης ανω¬ 
τερότητας, αναγνώρισης ή θαυμασμού. 

4.2.11 Να προσβάλλει τα χρηστά ήθη και να ενθαρρύνει 
κάθε είδους διακρίσεις και κυρίως, αυτές που αφορούν 
την εθνικότητα, τη θρησκεία, το φύλο και την ηλικία. 

4.2.12 Να συνδέει τα Παίγνια με τη χρήση ουσιών, να 
υποκρύπτει βία, σεξουαλική εκμετάλλευση ή να παρα¬ 
κινεί σε παράνομη δραστηριότητα. 

4.2.13 Να προβάλλει με άμεσο ή έμμεσο τρόπο οποια¬ 
δήποτε υπηρεσία ή δυνατότητα παροχής πίστωσης 
προς τους Παίκτες, προκειμένου αυτοί να συμμετέχουν 
στη διεξαγωγή των Παιγνίων. 

4.2.14 Να προσβάλλει την ανθρώπινη αξιοπρέπεια και 
ακεραιότητα, να περιέχει ή/και να υπαινίσσεται στοι¬ 
χεία που μπορεί να οδηγήσουν σε αντικοινωνική ή βίαιη 
συμπεριφορά ή να ενθαρρύνει συμπεριφορές επιζήμιες 
για την υγεία και ασφάλεια. 

4.3 Οι εμπορικές ανακοινώσεις πρέπει να αναγνω¬ 
ρίζονται αμιγώς και σαφώς ως τέτοιες, οποιαδήποτε 
μορφή έχουν και οποιοδήποτε μέσο χρησιμοποιείται για 
την προβολή και προώθησή τους. Η συγκεκαλυμμένη ή 
έμμεση διαφήμιση, δεν επιτρέπεται. 

4.4 Στην Εμπορική επικοινωνία δεν επιτρέπεται να 
συμμετέχουν άτομα που έχουν ή που φαίνονται να 
έχουν ηλικία μικρότερη εκείνης που προβλέπεται στο 
νόμο ως ηλικιακό όριο συμμετοχής στα Παίγνια. 

4.5 Όταν οι εμπορικές ανακοινώσεις αναρτώνται σε 
εξωτερικούς χώρους (ουίάοοή ο Πάροχος λαμβάνει μέ¬ 
τρα, ώστε να εξασφαλίζεται ότι οι χώροι αυτοί είναι μα¬ 
κριά από σχολεία, φροντιστήρια και γενικά ιδρύματα και 
εγκαταστάσεις, στις οποίες συχνάζουν άτομα ηλικίας 
κάτω του επιτρεπόμενου ορίου συμμετοχής στα Παίγνια. 

4.6 Οι εμπορικές ανακοινώσεις εξωτερικής ή εσωτε¬ 
ρικής σήμανσης πραγματοποιούνται αποκλειστικά σε 
χώρο, ο οποίος έχει προβλεφθεί για τον σκοπό αυτό 
σύμφωνα με τις κείμενες διατάξεις. 


4.7 Οι εμπορικές ανακοινώσεις μέσω ραδιοτηλεοπτι¬ 
κών μεταδόσεων, πραγματοποιούνται αποκλειστικά σε 
χρόνο, ο οποίος έχει προβλεφθεί για τον σκοπό αυτό 
σύμφωνα με τις κείμενες διατάξεις και συμμορφώνονται 
με τα προβλεπόμενα στην παράγραφο 3 του άρθρου 10 
του Π.Δ 109/2010 (Α 190) περί Όρων και Προϋποθέσεων 
μετάδοσης Τηλεοπτικών Διαφημίσεων, όπως ισχύει. 

4.8 Οι εμπορικές ανακοινώσεις, δεν επιτρέπεται να 
επιδιώκουν την προσέλκυση των Παικτών στη διεξαγω¬ 
γή Παιγνίων μέσω της παροχής κάθε είδους δώρων και 
εκπτώσεων στο κόστος συμμετοχής. Από την απαγό¬ 
ρευση αυτή, εξαιρούνται η παροχή δωρεάν συμμετοχών, 
ως μέρος των κερδών ή/και η χρήση εκπτώσεων ή άλ¬ 
λων κινήτρων στο πλαίσιο προγραμμάτων πιστότητας 
(ΙογαΙΙγ ΡΓ09Γ3ΓΤΊ3). 

4.9 Η Εμπορική Επικοινωνία πρέπει υποχρεωτικά: 

4.9.1 Να αναφέρει ρητά τον αρμόδιο ρυθμιστή για την 
εποπτεία της λειτουργίας και διεξαγωγής των Παιγνίων, 
δηλαδή την Επιτροπή Εποπτείας και Ελέγχου Παιγνίων 

(Ε.Ε.Ε.Π.). 

4.9.2 Να αναφέρει ρητά ότι πρόκειται για τυχερό παί- 
γνιο. 

4.9.3 Να αναφέρει ρητά το επιτρεπόμενο όριο ηλικίας 
για τη συμμετοχή στη διεξαγωγή Παιγνίων. 

4.9.4 Να αναφέρει τις τηλεφωνικές γραμμές ή/και τις 
λοιπές υπηρεσίες υποστήριξης για την απεξάρτηση από 
τον εθισμό στα Παίγνια. 

4.9.5 Να αναφέρει ρητά ότι η συχνή συμμετοχή στα 
Παίγνια μπορεί να εκθέτει τους συμμετέχοντες στον 
κίνδυνο του εθισμού και στην απώλεια περιουσίας. 

ΑΡΘΡΟ 5 

ΔΙΑΔΙΚΑΣΙΑ ΓΝΩΣΤΟΠΟΙΗΣΗΣ 

5.1 Ο Πάροχος γνωστοποιεί στην Ε.Ε.Ε.Π. το σχέδιο 
Εμπορικής Επικοινωνίας, που περιλαμβάνει και τις κάθε 
είδους ενέργειες προβολής, το αργότερο ενενήντα (90) 
ημέρες πριν την προβλεπόμενη ημερομηνία έναρξης 
υλοποίησής του. Ενδεχόμενες τροποποιήσεις του προ¬ 
ϋπολογισμού ή των ενεργειών του σχεδίου Εμπορικής 
Επικοινωνίας, πρέπει να γνωστοποιούνται στην Ε.Ε.Ε.Π., 
το αργότερο δέκα (10) ημέρες πριν από την έναρξη 
υλοποίησής τους. 

5.2 Το σχέδιο Εμπορικής Επικοινωνίας πρέπει να πε¬ 
ριέχει πληροφορίες για τη γενική στρατηγική και τους 
στόχους της Εμπορικής Επικοινωνίας, τα μέσα που θα 
χρησιμοποιηθούν, την τεκμηρίωση επίτευξης του απο¬ 
κλειστικού σκοπού να κατευθυνθούν οι παίκτες προς 
τα ελεγχόμενα νόμιμα δίκτυα διεξαγωγής Παιγνίων, 
την εκτίμηση του κόστους υλοποίησης της Εμπορικής 
Επικοινωνίας, και παρέχει στην Ε.Ε.Ε.Π. κάθε άλλη πλη¬ 
ροφορία που θα ζητηθεί από την Αρχή. 

5.3 Το σχέδιο Εμπορικής Επικοινωνίας συνοδεύεται 
από Υπεύθυνη Δήλωση του Παρόχου ότι είναι σύμφωνο 
με τις διατάξεις του Κανονισμού, με εκείνες που τυχόν 
αναφέρονται στους Ειδικούς Κανονισμούς Παιγνίων και 
με τις σχετικές νομοθετικές διατάξεις. 

5.4 Η Ε.Ε.Ε.Π. μπορεί να απευθύνει προς τους Παρό- 
χους οδηγίες και συστάσεις σε σχέση με την Εμπορική 
Επικοινωνία και να επιβάλλει την άμεση διακοπή οποιοσ¬ 
δήποτε ενέργειας Εμπορικής Επικοινωνίας, η οποία αντί- 
κειται στον Κανονισμό και στις κείμενες διατάξεις. 

ΑΡΘΡΟ 6 
ΤΗΡΗΣΗ ΑΡΧΕΙΩΝ 

6.1 Ο Πάροχος οφείλει να τηρεί τα σχετικά με την 
υλοποίηση του σχεδίου επικοινωνίας, αρχεία σε μέσα 
που επιτρέπουν την αποθήκευση των πληροφοριών με 
μορφή και τρόπο που διασφαλίζει την άμεση και εύκο¬ 
λη πρόσβαση της Ε.Ε.Ε.Π. σε αυτά κατά τον τρόπο και 
χρόνο που αυτή προσδιορίζει. Τα αρχεία διατηρούνται 
για όσο χρόνο προβλέπεται από τις κείμενες διατάξεις. 

Ειδικότερα, πρέπει να τηρεί: 

6.1.1 Τις μορφές της Εμπορικής Επικοινωνίας που 
πραγματοποιήθηκε και τις αντίστοιχες δαπάνες. 

6.1.2'Ερευνες και μελέτες που διεξάγονται στο πλαίσιο 
του σχεδίου Εμπορικής Επικοινωνίας. 

6.1.3 Στοιχεία που αφορούν την καταγραφή καταγγελιών, 
παραπόνων, αιτημάτων ή ερωτημάτων του κοινού σχετικά 
με την υλοποίηση του σχεδίου Εμπορικής Επικοινωνίας 
και των αντίστοιχων ενεργειών αντιμετώπισής τους. 


ΑΡΘΡΟ 7 

ΕΙΔΙΚΟΤΕΡΑ ΘΕΜΑΤΑ 

Ειδικότερα θέματα Εμπορικής Επικοινωνίας ανά Παί- 
γνιο ρυθμίζονται στους Ειδικούς Κανονισμούς. 

ΑΡΘΡΟ 8 

ΚΥΡΩΣΕΙΣ 

Κάθε παράβαση του Κανονισμού επιφέρει την επιβο¬ 
λή των διοικητικών κυρώσεων που προβλέπονται στις 
κείμενες διατάξεις. 

ΑΡΘΡΟ 9 
ΕΝΑΡΞΗ ΙΣΧΥΟΣ 

Η απόφαση αυτή ισχύει από τη δημοσίευσή της στην 
Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Ο Πρόεδρος 

ΕΥΓΕΝΙΟΣ ΓΙΑΝΝΑΚΟΠΟΥΛΟΣ 

